  Виталий Пронин Удмурт Республикая Югдурез утёнъя министерство кылем арын ужамезлы йылпумъянъёс лэсьтӥз. Йыруж лэсьтӥсьёслэн лыдзы, 2016-тӥ арен ӵошатыса, 8 процентлы ичигес кылемын. Ӵошатон вылысь, 2000-тӥ арын шаерамы 356 адями виемын, 2017-тӥ арын - 97.Ужрадэ пыриськизы Правительстволэн Тӧроез Ярослав Семёнов, Кун Кенешлэн Тӧроезлэн воштӥсез Владимир Невоструев, Удмурт Республикая валтӥсь федерал инспектор Дмитрий Мусин но мукет кивалтӥсьёс. Кылем арын ужамзылы йылпумъян лэсьтӥз югдурез утёнъя министр Александр Первухин. Ортчем ар куспын трос калык люкаськон интыосын кӧшкемыт учыръёс пусъемын ӧвӧл. Йыруж лэсьтӥсьёслэн лыдзы, 2016-тӥ арен ӵошатыса, 8 процентлы ичигес кылемын. Ӵошатон вылысь, 2000-тӥ арын шаерамы 356 адями виемын, 2017-тӥ арын - 97. Лушкаськон, адямиосты пӧян учыръёс но кулэсмемын. Со вакытэ ик югдурез утисьёслы юрттэт курыса вазиськисьёслэн лыдзы 5 процентлы йылэмын - 407 сюрлэсь трос адямиос. Азьвыл аръёсын ӵошатыса, 8 поллы тросгес луиз пӧяськыса жингыртӥсьёслэн лыдзы - 117 учыр, 83-я уголовной уж ӝутэмын. - Туэ эшшо но сакгес кариськоно, угось Россиын бадӟым ужрадъёс ортчозы: быръёнъёс, футболэн шудонъя дуннелэн чемпионатэз но мукет, - шуиз Александр Первухин. Министр озьы ик нимысьтыз саклык висъяны куриз лушкем пыӵал тӥрлык возисьёсты шараянлы. Кылем арын шаерамы та удысын 278 йыруж лэсьтэмын вал, йыртэмасьёслэсь таламын 170 пыӵалъёс, 8 сюрс 500 пала патронъёс, 18 пуштӥсь арбериос. Мукетыз ужпум - сюресъёс вылын югдур. Шаерысьтымы сюресъёс вылын кылем арын 201 адями быриз, со пӧлысь 9-эз нылпиос. Кудӟыса ворттылӥсьёсын сэрен 215 шуккиськон учыр пусъемын, 298 адями сӧсырмемын. Шӧмаськыса ворттылӥсь 2 сюрслэсь трос водительёс ӝегатэмын. Урод сюресъёсын сэрен 600-лэсь трос шуккиськон учыр пусъемын. Министрлэсь верамзэ залэ люкаськем калык сак кылзӥз. Правительстволэн Тӧроез Ярослав Семёнов ватсаз: югдурез утён котьку но калык син азьын луэ. Калыклэсь полициын ужасьёслы осконзэ быдэстоно. Валентина Емельянова Туспуктэм: 18.мвд.рф  